num_pages: 278
description: Helmikuussa 2016 Emma Vepsä seisoi Tallinnan laidalla tienreunassa. Liftaussuunta oli toinen kuin Eurooppaan pyrkivillä siirtolaisilla: kohti etelää, Iraniin.Parissa kuukaudessa Vepsä matkaa Itä-Euroopan ja Turkin halki Persianlahdelle. Tie alla jatkuu samana, mutta valtion rajalla matkaaja havahtuu: Turkissa on vallalla tiukka linja, Transnistriaa – valtiota ilman valtion oikeuksia – jäytää kymmeniä vuosia kestänyt jäätynyt konflikti.Konservatiiviselta vaikuttava Iran taas on täynnä yllätyksiä. Kun moraalipoliisi ei ole näkemässä, naisten huivit voivat lentää nurkkaan ja vodkashoteista kotibileissä kieltäytyvää suomalaista ihmetellään.Matkatessaan 9 000 kilometriä rekkojen ja henkilöautojen kyydissä Vepsälle tärkeintä on nähdä arkista elämää, johon lentokentillä ei törmää. Liftarit reitin varrella jakavat luottamuksen tuntemattomien apuun, mutta matkustamisen syyt ovat erilaiset: siinä missä latvialainen Aleks kulkee peukalokyydillä viemään tekemänsä käsityöt tilaajille, iranilainen Sanam kirjoittaa liftausblogiaan miehen salanimellä.Matkan varrella tavatut ihmiset vievät keskelle arkea, jossa suurvaltojen poliittiset siirrot muuttavat ihmisten jokapäiväistä elämää.
language: Finnish
title: Tie Teheraniin: peukalokyydillä Iraniin
publisher: Atena